2007Q0403 — SL — 12.03.2008 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:

▼B

KODIFICIRANA RAZLIČICA POSLOVNIKA EESO

(v veljavi od 24. oktobra 2006)

OPOMBE

A. Ta izdaja zajema: poslovnik Evropskega ekonomsko-socialnega odbora, sprejet na plenarnem zasedanju 17. in 18. julija 2002 (UL L 268, 4.10.2002), ki je v skladu s členom 78 začel veljati 1. avgusta 2002, in spremembe, vnesene na podlagi naslednjih aktov: 1. Spremembe poslovnika Evropskega ekonomsko-socialnega odbora z dne 27. februarja 2003 (UL L 258, 10.10.2003), 2. Spremembe poslovnika Evropskega ekonomsko-socialnega odbora z dne 31. marca 2004 (UL L 310, 7.10.2004), 3. Spremembe poslovnika Evropskega ekonomsko-socialnega odbora z dne 5. julija 2006.

B. To izdajo je pripravil generalni sekretariat Evropskega ekonomsko-socialnega odbora, vanjo pa so vključene različne spremembe, ki jih je sprejela plenarna skupščina EESO.

C. Izvedbene določbe tega poslovnika, ki jih je v skladu z določbami člena 77(2a) sprejelo predsedstvo Odbora, so samostojen dokument.

PREAMBULA 1. Evropski ekonomsko-socialni odbor zagotavlja zastopanje različnih ekonomskih in socialnih komponent organizirane civilne družbe. Ustanovljen je bil z Rimsko pogodbo leta 1957 in je institucionalni svetovalni organ. 2. Svetovalna naloga Ekonomsko-socialnega odbora omogoča njegovim članom in organizacijam, ki jih ti zastopajo, sodelovanje v postopku odločanja Skupnosti. Pri izmenjavi včasih povsem nasprotnih mnenj in dialogu med člani sodelujejo ne le običajni socialni partnerji, torej delodajalci (I. skupina) in delojemalci (II. skupina), temveč tudi predstavniki drugih socialno-poklicnih interesov (III. skupina). Strokovnost, dialog in iskanje skupnih točk, ki iz tega izhajajo, lahko izboljšajo kakovost in verodostojnost političnega odločanja Skupnosti, saj evropskim državljanom olajšajo razumevanje in sprejemljivost ter prispevajo k preglednosti, ki je v demokraciji nujno potrebna. 3. Odbor ima v okviru evropskih institucij posebno vlogo: je osrednji forum za zastopanje in razpravo organizirane civilne družbe in pomemben posrednik med njo in institucijami Evropske unije. 4. Kot forum za dialog in posvetovanje EESO prispeva h krepitvi demokratične verodostojnosti pri izgradnji Evropske unije ter pomaga pri razvijanju odnosov med Evropsko unijo in ekonomskimi in socialnimi skupinami tretjih držav, s tem pa pomaga razvijati pristno evropsko zavest. 5. Da bi lahko uspešno izvajal svoje naloge, je Odbor 17. julija 2002 v skladu s členom 260(2) Pogodbe o ustanovitvi Evropske skupnosti sprejel ta poslovnik ( 2 ).

NASLOV I

ORGANIZACIJA ODBORA

POGLAVJE I

Konstituiranje Odbora

Člen 1

1. Mandat Odbora traja štiri leta.

2. Odbor po vsaki štiriletni prenovi skliče njegov najstarejši član, po možnosti najpozneje mesec dni po tem, ko člani Odbora prejmejo uradno obvestilo Sveta o imenovanju.

Člen 2

1. Organi Odbora so: skupščina, predsedstvo, predsednik in strokovne skupine.

2. Odbor sestavljajo tri skupine, katerih sestavo in vlogo opredeljuje člen 27.

POGLAVJE II

Predsedstvo

Člen 3

1. Predsedstvo sestavljajo:

(a) predsednik in dva podpredsednika;

(b) člani, ki jih neposredno izvoli skupščina, in sicer po enega iz vsake države;

(c) trije predsedniki skupin, ki so izvoljeni v skladu z določbami člena 27;

(d) predsedniki strokovnih skupin.

2. Predsednika se izvoli izmenično izmed članov treh skupin.

3. Predsednik in podpredsednika ne morejo biti ponovno izvoljeni. Predsednik v dvoletnem obdobju, ki sledi njegovemu mandatu, ne more biti član predsedstva kot podpredsednik, predsednik skupine ali strokovne skupine.

4. Podpredsednika sta izbrana med člani tistih dveh skupin, katerima ne pripada predsednik.

5. Pri volitvah članov predsedstva je treba upoštevati uravnoteženo razmerje med skupinami, oblikovanimi na podlagi člena 27.

Člen 4

1. Na prvi seji, sklicani v skladu s členom 1, ki ji predseduje najstarejši član, Odbor izmed svojih članov izvoli predsednika, dva podpredsednika, predsednike strokovnih skupin in ostale člane predsedstva, ki niso predsedniki skupin, za obdobje dveh let od datuma konstituiranja Odbora.

2. Pod predsedstvom najstarejšega člana se obravnavajo samo vprašanja, povezana s temi volitvami.

Člen 5

Sejo, na kateri se izvoli predsedstvo Odbora za zadnji dve leti štiriletnega obdobja, skliče dotedanji predsednik. Seja, ki ji predseduje dotedanji predsednik, poteka na začetku plenarnega zasedanja v mesecu, ko se izteče mandat prvega predsedstva.

Člen 6

1. Odbor lahko izmed svojih članov oblikuje pripravljalno komisijo, sestavljeno iz predstavnikov vseh držav članic in zadolženo za zbiranje kandidatur in predložitev seznama kandidatov skupščini, ob upoštevanju določb člena 3.

2. Odbor odloča o seznamu ali seznamih kandidatov za ožje predsedstvo in predsedstvo v skladu z določbami tega člena.

3. Odbor izvoli, po potrebi z več zaporednimi glasovanji, ostale člane predsedstva, ki niso predsedniki skupin, po postopku glasovanja o enem ali več večimenskih seznamih.

4. Glasuje se le o celotnih seznamih kandidatov, sestavljenih v skladu s členom 3, ki so jim priložene izjave kandidatov o soglasju.

5. Za člane predsedstva so izvoljeni kandidati s seznama, ki zberejo največje število glasov in najmanj četrtino veljavnih glasov.

6. Predsednika in oba podpredsednika nato izvoli skupščina z navadno večino.

7. Odbor nato z navadno večino izvoli predsednike strokovnih skupin.

8. Na koncu Odbor glasuje o celotnem predsedstvu. Za potrditev sta potrebni najmanj dve tretjini veljavnih glasov.

Člen 7

Če član predsedstva ne more opravljati svojega mandata ali v primerih, ki so navedeni v členu 70(2), se njegovo nadomeščanje v preostanku mandata zagotovi v skladu s členom 6. O namestniku glasuje skupščina na podlagi predloga ustrezne skupine.

Člen 8

1. Predsedstvo skliče predsednik po uradni dolžnosti ali na zahtevo desetih članov.

2. Za vsako sejo predsedstva se sestavi zapisnik. Zapisnik mora predsedstvo potrditi.

3. Predsedstvo določi pravila svojega dela.

4. Predsedstvo določi notranjo organizacijo in delovanje Odbora. Po posvetovanju s skupinami sprejme izvedbene določbe poslovnika.

5. Predsedstvo in predsednik imajo proračunske in finančne pristojnosti, ki jih določata finančna uredba in poslovnik Odbora.

6. Ob upoštevanju določb proračunskega in finančnega postopka predsedstvo sprejme pravila o izplačilu potnih stroškov in stroškov bivanja za člane in njihove namestnike, imenovane v skladu s členom 18, delegate in njihove namestnike, imenovane v skladu s členom 24, ter strokovnjake, imenovane v skladu s členom 23.

7. Predsedstvo je politično odgovorno za splošno vodenje Odbora. Zagotavlja zlasti, da so dejavnosti Odbora, njegovih organov in osebja v skladu z institucionalno vlogo Odbora.

8. Predsedstvo skrbi, da Odbor ustrezno uporablja človeške, proračunske in tehnične vire pri izvajanju nalog, ki so določene v Pogodbi. Sodeluje zlasti v proračunskem postopku in pri organizaciji sekretariata.

9. Predsedstvo lahko izmed svojih članov oblikuje ad hoc skupine za proučitev posameznih vprašanj, ki so v njegovi pristojnosti. V delo teh skupin so lahko vključeni tudi drugi člani, razen pri obravnavi vprašanj o imenovanju uradnikov.

10. Vsakih šest mesecev predsedstvo na podlagi poročila, sestavljenega v ta namen, prouči ukrepe, sprejete na podlagi mnenj Odbora.

11. Predsedstvo na zahtevo člana ali generalnega sekretarja natančneje razloži poslovnik in izvedbene določbe. Sklepi predsedstva so zavezujoči, s pridržkom pravice do pritožbe skupščini, ki dokončno odloči.

12. Do prve seje novega Odbora ob prenovi na vsake štiri leta tekoče zadeve opravlja dotedanje predsedstvo. V izjemnih primerih lahko zadolži člana dotedanjega predsedstva za izvajanje posameznih nalog ali nalog z določenim rokom, za katere je potrebno posebno strokovno znanje.

Člen 9

V okviru medinstitucionalnega sodelovanja lahko predsedstvo pooblasti predsednika za sklepanje sporazumov o sodelovanju z institucijami in organi Evropske unije.

Člen 10

1. Za pomoč predsedstvu pri izvajanju njegovih finančnih in proračunskih pristojnosti se oblikuje „skupina za proračun“.

2. Skupini za proračun predseduje eden izmed dveh podpredsednikov, ki je podrejen predsedniku. Sestavlja jo 9 članov, ki jih na predlog skupin imenuje predsedstvo.

3. Predsedstvo lahko pri določenih vprašanjih svojo pravico do odločanja prenese na skupino za proračun.

4. Predlogi, ki jih skupina za proračun sprejme soglasno, se brez razprave predložijo predsedstvu v odobritev.

5. Skupina za proračun sodeluje pri pripravi proračuna in preverja pravilnost njegovega izvrševanja.

6. Predsednik skupine za proračun predseduje delegaciji, ki je zadolžena za pogajanja s proračunskimi organi in o tem poroča predsedstvu.

7. Pri izvajanju svojih pristojnosti skupina za proračun opravlja tudi nalogo svetovanja predsedniku, predsedstvu in Odboru ter nalogo nadzora različnih služb.

Člen 10a

1. Oblikuje se „skupina za obveščanje“, zadolžena za izvajanje in spremljanje strategije Odbora na področju obveščanja. Ta za Odbor vsako leto pripravi poročilo o izvajanju te strategije ter program za naslednje leto.

2. Skupini za obveščanje predseduje eden od podpredsednikov, ki je podrejen predsedniku. Sestavlja jo 9 članov, ki jih na predlog skupin imenuje predsedstvo.

3. Skupina za obveščanje usklajuje dejavnosti struktur, ki so odgovorne za obveščanje in za stike z mediji, in zagotavlja, da so te dejavnosti v skladu s sprejeto strategijo in programi.

POGLAVJE III

Ožje predsedstvo in predsednik

Člen 11

1. Ožje predsedstvo sestavljajo predsednik in dva podpredsednika.

2. Ožje predsedstvo Odbora in predsedniki skupin se sestanejo za pripravo dela predsedstva in skupščine. Na te seje so lahko povabljeni predsedniki strokovnih skupin.

3. Ožje predsedstvo se najmanj dvakrat letno sestane s predsedniki skupin in predsedniki strokovnih skupin, da opredelijo program dela Odbora ter ocenijo opravljeno delo.

Člen 12

1. Predsednik vodi delo Odbora v skladu s pogodbami in določbami tega poslovnika.

2. Predsednik pri svojem delu stalno sodeluje s podpredsednikoma; nanju lahko prenese določene naloge ali odgovornosti, ki so v njegovi pristojnosti.

3. Predsednik lahko posamezne naloge za določen čas prenese na generalnega sekretarja.

4. Predsednik je pooblaščen za zastopanje Odbora v zunanjih odnosih. Ob določenih priložnostih lahko to pooblastilo prenese na enega od podpredsednikov ali na člana.

5. Predsednik poroča Odboru o delu in ukrepih, ki jih je v imenu Odbora izvajal v obdobju med dvema plenarnima zasedanjema. Tem poročilom ne sledi razprava.

6. Po izvolitvi predsednik na plenarnem zasedanju predstavi delovni program za svoje mandatno obdobje. Ob koncu mandatnega obdobja pa predstavi rezultate opravljenega dela.

6. Skupščina lahko o teh dveh predstavitvah razpravlja.

Člen 13

Eden od podpredsednikov je predsednik skupine za proračun, drugi pa predsednik skupine za obveščanje. Pri svojem delu sta podrejena predsedniku.

POGLAVJE IV

Strokovne skupine

Člen 14

1. Odbor sestavlja šest strokovnih skupin. Plenarna skupščina lahko na predlog predsedstva oblikuje nove strokovne skupine za področja, ki so zajeta v Pogodbah.

2. Odbor oblikuje strokovne skupine na ustanovni seji po prenovi na vsaka štiri leta.

3. Seznam in pristojnosti strokovnih skupin se lahko ponovno proučijo ob prenovi na vsaka štiri leta.

Člen 15

1. O številu članov strokovnih skupin odloča Odbor na predlog predsedstva.

2. Z izjemo predsednika mora biti vsak član Odbora član vsaj ene strokovne skupine.

3. Noben član ne more biti član več kot dveh strokovnih skupin, razen če prihaja iz države članice, ki ima devet ali manj kot devet članov. Noben član pa ne more biti član več kot treh strokovnih skupin.

4. Člane strokovnih skupin imenuje Odbor za obdobje dveh let z možnostjo obnove mandata.

5. Za zamenjavo člana strokovne skupine veljajo enaki pogoji kot za njegovo imenovanje.

Člen 16

1. Predsedstvo strokovne skupine je izvoljeno za dve leti, sestavlja pa ga dvanajst članov, vključno s predsednikom in tremi podpredsedniki, po enim iz vsake skupine.

2. Predsednike in druge člane predsedstva strokovnih skupin izvoli Odbor.

3. Predsednik in ostali člani predsedstva so lahko ponovno izvoljeni.

4. Vsaki dve leti se predsedstvo treh strokovnih skupin zamenja, tako da jim predseduje vsakič ena od skupin. Ista skupina tako ne more predsedovati posamezni strokovni skupini več kot štiri leta zapored.

Člen 17

1. Naloga strokovnih skupin je sprejemati mnenja ali informativna poročila v skladu s členom 32 tega poslovnika.

2. Za obravnavo zadev lahko strokovne skupine izmed svojih članov oblikujejo študijsko ali redakcijsko skupino ali imenujejo samostojnega poročevalca.

3. Imenovanje poročevalcev in morebitnih soporočevalcev ter sestava študijskih in redakcijskih skupin se določita na podlagi predlogov skupin.

4. Naloga poročevalca je spremljati mnenje po njegovem sprejetju na plenarnem zasedanju, po potrebi ob pomoči strokovnjaka. Pri tej nalogi mu pomaga tajništvo ustrezne strokovne skupine. O spremljanju obvešča strokovno skupino.

5. Študijske skupine ne morejo postati stalne strukture, razen v izjemnih primerih, ki jih predhodno odobri predsedstvo za dvoletno obdobje.

Člen 18

1. Člana Odbora, ki se ne more udeležiti seje, lahko pri pripravljalnem delu zastopa njegov namestnik, vključno pri razpravi v strokovni skupini. Namestnik v strokovni skupini nima glasovalne pravice.

2. Ime in funkcija izbranega namestnika se predložita predsedstvu Odbora v odobritev.

3. Med pripravljalnim delom namestnik izvaja iste naloge, kot bi jih član, ki ga nadomešča; zanj veljajo tudi ista pravila glede potnih stroškov in stroškov bivanja.

POGLAVJE V

Pododbori, glavni poročevalec in samostojni poročevalec

Člen 19

1. Odbor lahko na pobudo predsedstva v izjemnih primerih ustanovi pododbore, ki so sestavljeni iz članov Odbora in zadolženi za pripravo osnutkov mnenj ali informativnih poročil o izključno horizontalnih splošnih vprašanjih, ki se nato pošljejo v obravnavo predsedstvu in Odboru.

2. V obdobju med dvema plenarnima zasedanjema lahko predsedstvo ustanovi pododbore, ki jih mora Odbor nato potrditi. Pododbor se lahko ustanovi samo za eno zadevo. Pododbor se razpusti, ko Odbor sprejme osnutek mnenja ali informativnega poročila, ki ga je pripravil.

3. Kadar je za določeno zadevo pristojnih več strokovnih skupin, pododbor sestavljajo člani teh strokovnih skupin.

4. Pravila za strokovne skupine se smiselno uporabljajo tudi za pododbore.

Člen 20

Odbor lahko imenuje glavnega ali samostojnega poročevalca zlasti za obvezna posvetovanja po Pogodbi, ki pa od njega zahtevajo le formalno ali kratko mnenje.

POGLAVJE VI

Opazovalne skupine, posvetovanja, strokovnjaki

Člen 21

1. Odbor lahko oblikuje opazovalne skupine, kadar narava, obseg in kompleksnost obravnavane teme zahtevajo posebno prožnost metod dela ter postopkov in instrumentov, ki se uporabljajo.

2. Opazovalna skupina se oblikuje s sklepom plenarne skupščine, ki potrdi predhodno soglasje predsedstva k predlogu skupine ali strokovne skupine.

3. V sklepu o oblikovanju opazovalne skupine morajo biti opredeljene njene naloge, struktura, sestava in trajanje.

Člen 22

Različni organi ali delovne strukture Odbora se lahko posvetujejo z zunanjimi osebami, če pomen vprašanja o določeni zadevi to upravičuje. Če je njihov prihod povezan z dodatnimi stroški, mora zainteresirani organ predsedstvu Odbora predložiti zahtevek za predhodno odobritev ter program z natančnim pojasnilom, pri katerih točkah potrebuje zunanjo pomoč.

Člen 23

Po potrebi lahko predsednik na lastno pobudo ali na predlog skupin, strokovnih skupin, poročevalcev ali soporočevalcev za opravljanje posameznih del imenuje strokovnjake na način, ki ga določi predsedstvo na podlagi člena 8(6). Za strokovnjake, ki sodelujejo pri pripravljalnem delu, veljajo enaka pravila glede potnih stroškov in stroškov bivanja kot za člane.

POGLAVJE VII

Posvetovalne komisije

Člen 24

1. Odbor lahko oblikuje posvetovalne komisije. Sestavljene so iz članov Odbora in delegatov s področij organizirane civilne družbe, ki jih Odbor želi vključiti.

2. Komisije se oblikujejo s sklepom plenarne skupščine, ki potrdi ustrezen sklep predsedstva. Sklep o ustanovitvi komisij mora opredeljevati področje njihovega dela, strukturo, sestavo, čas trajanja in pravila delovanja.

3. V skladu s prvim in drugim odstavkom tega člena se lahko ustanovi „posvetovalna komisija za spremembe v industriji“ (CCMI), ki jo sestavljajo člani Odbora in delegati predstavniških organizacij različnih ekonomskih in socialnih sektorjev ter civilne družbe, ki jih zadevajo spremembe v industriji. Predsednik te komisije je član predsedstva Odbora, ki mu vsaki dve leti poroča o dejavnosti CCMI. Izvoli se izmed članov predsedstva v skladu s členom 3(1)(b) tega poslovnika. Za delegate in namestnike, ki sodelujejo pri pripravljalnem delu, veljajo ista pravila glede potnih stroškov in stroškov bivanja kot za člane.

POGLAVJE VIII

Dialog z ekonomskimi in socialnimi organizacijami unije in tretjih držav

Člen 25

1. Odbor lahko na pobudo predsedstva vzdržuje strukturirane stike z ekonomsko-socialnimi sveti ter podobnimi ekonomskimi in socialnimi ustanovami in organizacijami civilne družbe Evropske unije in tretjih držav.

2. Na enak način izvaja ukrepe, katerih cilj je spodbujati ustanavljanje ekonomsko-socialnih svetov ali podobnih ustanov v državah, v katerih še ne obstajajo.

Člen 26

1. Odbor lahko na predlog predsedstva imenuje delegacije za vzdrževanje stikov z različnimi ekonomskimi in socialnimi komponentami organizirane civilne družbe v državah ali združenjih držav, ki niso članice Evropske unije.

2. Sodelovanje med Odborom in partnerji organizirane civilne družbe iz držav kandidatk poteka v skupnih posvetovalnih odborih, če jih pridružitveni sveti ustanovijo. Sicer sodelovanje poteka v skupinah za stike.

3. Skupni posvetovalni odbori in skupine za stike pripravljajo poročila in izjave, ki jih Odbor lahko posreduje pristojnim institucijam in ustreznim akterjem.

POGLAVJE IX

Skupine in interesne skupine

Člen 27

1. Člani Odbora sestavljajo tri skupine: v prvi so predstavniki delodajalcev, v drugi predstavniki delojemalcev in v tretji predstavniki drugih ekonomskih in socialnih komponent organizirane civilne družbe.

2. Skupine izvolijo svoje predsednike in podpredsednike. Skupine sodelujejo pri pripravi, organizaciji in usklajevanju dela Odbora in njegovih organov ter prispevajo k njihovi obveščenosti. Vsaka skupina ima svoje tajništvo.

2a. Skupine skupščini predlagajo kandidate za predsednika in podpredsednika v skladu s členom 6(6), ob upoštevanju načela enakosti spolov, kot so ga opredelile institucije Evropske unije.

3. V skladu z določbami člena 3(1)(c) so predsedniki skupin člani predsedstva.

4. Predsedniki skupin pomagajo predsedstvu Odbora pri oblikovanju politik ter po potrebi pri nadzoru izdatkov.

5. Predsedniki skupin se za pripravo dela predsedstva in skupščine sestanejo z ožjim predsedstvom Odbora.

6. Skupine predložijo skupščini svoje predloge za izvolitev predsednikov strokovnih skupin v skladu s členom 6(7) in predsedstev strokovnih skupin v skladu s členom 16.

7. Skupine predlagajo sestavo skupine za proračun, ki jo oblikuje predsedstvo v skladu s členom 10(1).

8. Skupine predlagajo sestavo opazovalnih skupin in posvetovalnih komisij, ki jih oblikuje skupščina v skladu s členom 21 ali 24.

9. Skupine predlagajo sestavo delegacij in skupnih posvetovalnih odborov, oblikovanih v skladu s členom 26(1) ali 26(2).

10. Skupine predlagajo poročevalce in sestavo študijskih in redakcijskih skupin, ki jih v skladu s členom 17(3) imenujejo ali oblikujejo strokovne skupine.

11. Pri izvajanju šestega do desetega odstavka tega člena skupine upoštevajo zastopanost držav članic v Odboru, različne komponente ekonomskega in socialnega življenja, pristojnosti in merila dobrega upravljanja.

12. Člani Odbora se lahko prostovoljno včlanijo v eno izmed skupin, če se njeni člani s tem strinjajo. Član lahko v istem obdobju pripada samo eni skupini.

13. Generalni sekretariat nudi članom, ki ne pripadajo nobeni skupini, ustrezno materialno in tehnično pomoč, potrebno za izvajanje njihovega mandata. O njihovem sodelovanju v študijskih skupinah in drugih notranjih strukturah odloča predsednik Odbora po posvetovanju s skupinami.

Člen 28

1. Člani Odbora se lahko prostovoljno združujejo v interesne skupine, ki predstavljajo različne ekonomske in socialne interese organizirane civilne družbe Evropske unije.

2. Interesna skupina je lahko sestavljena iz članov vseh treh skupin Odbora. Vsak član je lahko istočasno član samo ene interesne skupine.

3. Ustanovitev interesne skupine mora odobriti predsedstvo, ki o tem obvesti skupščino.

NASLOV II

DELOVANJE ODBORA

POGLAVJE I

Posvetovanje z odborom

Člen 29

1. Predsednik skliče Odbor, da bi sprejel mnenja, za katera zaprosijo Svet, Komisija ali Evropski parlament.

2. Predsednik na predlog predsedstva Odbora in s soglasjem večine članov skliče Odbor za pripravo mnenj na lastno pobudo o vseh vprašanjih v zvezi z Evropsko unijo, njenimi politikami in njihovim možnim razvojem.

Člen 30

Zaprosila za mnenja iz člena 29(1) so naslovljena na predsednika Odbora. Predsednik v dogovoru s predsedstvom organizira delo Odbora in pri tem v največji možni meri spoštuje roke, ki so določeni v zaprosilu za mnenje.

Člen 31

Na predlog predsedstva lahko Odbor sklene pripraviti informativno poročilo, da bi proučil katero koli vprašanje v zvezi s politikami Evropske unije in njihovim možnim razvojem.

Člen 31a

Odbor lahko na predlog strokovne skupine, skupine ali tretjine članov pripravlja resolucije o aktualnih temah, ki jih sprejme skupščina v skladu s členom 56(2). Skupščina v okviru dnevnega reda predloge resolucij obravnava prednostno.

POGLAVJE II

Organizacija dela

A.

Delo strokovnih skupin

Člen 32

1. Predsedstvo za pripravo mnenja ali informativnega poročila v skladu s členom 8(4) določi strokovno skupino, pristojno za pripravo dela. Če je zadeva nedvoumno v pristojnosti določene strokovne skupine, jo za zadevo lahko zadolži predsednik in o tem obvesti predsedstvo.

2. Kadar želi strokovna skupina, zadolžena za pripravo mnenja, pridobiti mnenje posvetovalne komisije za spremembe v industriji (CCMI) ali kadar želi slednja izraziti svoje stališče do mnenja, ki je bilo dodeljeno strokovni skupini, lahko predsedstvo posvetovalni komisiji za spremembe v industriji odobri pripravo dopolnilnega mnenja o eni ali več točkah, ki so predmet zaprosila za mnenje. Takšen sklep lahko sprejme predsedstvo tudi na lastno pobudo. Predsedstvo organizira delo Odbora tako, da lahko posvetovalna komisija za spremembe v industriji pravočasno pripravi mnenje, da bi ga strokovna skupina lahko upoštevala.

2. Za poročanje Odboru je pristojna samo strokovna skupina. Kljub temu pa mora svojemu mnenju priložiti dopolnilno mnenje posvetovalne komisije.

3. Predsednik Odbora uradno obvesti predsednika pristojne strokovne skupine o odločitvi in roku, v katerem mora strokovna skupina delo zaključiti.

4. Člane Odbora obvesti o dodelitvi zadeve strokovni skupini in datumu plenarnega zasedanja, na katerem bo mnenje obravnavano.

Člen 33

(Člen je črtan.)

Člen 34

Predsednik Odbora lahko v soglasju s predsedstvom strokovni skupini odobri izvedbo skupne seje z odborom Evropskega parlamenta ali s komisijo Odbora regij.

Člen 35

Strokovne skupine, ki so v skladu s poslovnikom zadolžene za pripravo mnenja, skliče njihov predsednik.

Člen 36

1. Seje strokovnih skupin pripravijo njihovi predsedniki v sodelovanju s predsedstvom strokovnih skupin.

2. Sejam strokovnih skupin predseduje njihov predsednik, v njegovi odsotnosti pa eden izmed podpredsednikov.

Člen 37

1. Strokovne skupine so sklepčne, če je navzočih ali zastopanih več kot polovica rednih članov.

2. V primeru nesklepčnosti predsednik sejo zaključi ter v roku in na način, ki se mu zdi ustrezen, vendar še isti dan, skliče novo sejo, ki je sklepčna ne glede na število navzočih ali zastopanih članov.

Člen 38

Strokovna skupina sprejme mnenje na podlagi osnutka mnenja, ki ga pripravita poročevalec in morebitni soporočevalec.

Člen 39

1. Mnenje strokovne skupine vsebuje le besedila, ki jih je strokovna skupina sprejela v skladu s postopkom iz člena 56 tega poslovnika.

2. Zavrnjeni amandmaji se skupaj z navedbo rezultatov glasovanja priložijo mnenju, če so dobili vsaj četrtino oddanih glasov.

Člen 40

Predsednik strokovne skupine pošlje mnenje strokovne skupine skupaj z dokumenti, priloženimi v skladu s členom 39, predsedniku Odbora, predsedstvo pa ga nato čimprej predloži Odboru. Ti dokumenti so pravočasno na voljo članom Odbora.

Člen 41

Za vsako sejo strokovne skupine se sestavi kratek zapisnik. Ta zapisnik se predloži v potrditev strokovni skupini.

Člen 42

Predsednik lahko v soglasju s predsedstvom ali po potrebi s skupščino strokovno skupino zaprosi, da zadevo ponovno prouči, če meni, da pri postopku priprave mnenja niso bile upoštevane določbe tega poslovnika ali da so potrebne dodatne študije.

Člen 43

1. Brez poseganja v člen 17(2) pripravljalno delo strokovnih skupin načeloma poteka v okviru študijske skupine.

2. Poročevalec, ki mu lahko pomaga strokovnjak in po potrebi eden ali več soporočevalcev, prouči zadevo, upošteva izražena stališča in na tej podlagi sestavi osnutek mnenja, ki ga pošlje predsedniku strokovne skupine.

3. Študijske skupine ne glasujejo.

B.

Delo na plenarnih zasedanjih

Člen 44

Skupščina, ki jo sestavljajo vsi člani Odbora, se sestaja na plenarnih zasedanjih.

Člen 45

1. Zasedanja pripravlja predsednik v dogovoru s predsedstvom. Predsedstvo se zaradi organizacije dela sestane pred vsakim zasedanjem in po potrebi med zasedanjem.

2. Predsedstvo lahko za vsako mnenje določi čas za splošno razpravo na zasedanju.

Člen 46

1. Vsaj petnajst dni pred začetkom zasedanja predsednik vsem članom Odbora ter Svetu, Komisiji in Evropskemu parlamentu pošlje predlog dnevnega reda, ki ga je sprejelo predsedstvo na predlog ožjega predsedstva v sodelovanju s predsedniki skupin.

2. Predlog dnevnega reda se pred začetkom zasedanja predloži skupščini v potrditev. Po potrditvi dnevnega reda je treba posamezne točke obravnavati na seji, za katero so bile načrtovane. Dokumenti, potrebni za razprave Odbora, se dajo na razpolago članom v skladu s členom 40.

Člen 47

1. Odbor je sklepčen, če je navzočih ali zastopanih več kot polovica njegovih članov.

2. V primeru nesklepčnosti predsednik sejo zaključi in v roku, ki se mu zdi ustrezen, vendar še isti dan, skliče novo sejo, ki je sklepčna ne glede na število navzočih ali zastopanih članov.

Člen 48

Pri potrjevanju dnevnega reda lahko predsednik po potrebi napove razpravo o aktualnem vprašanju.

Člen 49

Odbor lahko predlog dnevnega reda spremeni, da bi proučil predloge resolucij, predložene v skladu s postopkom iz člena 31a.

Člen 50

1. Predsednik odpre zasedanje, vodi razprave in skrbi za spoštovanje poslovnika. Pri tem mu pomagata podpredsednika.

2. Predsednika v primeru odsotnosti nadomeščata podpredsednika. V primeru odsotnosti podpredsednikov ga nadomešča najstarejši član predsedstva.

3. Odbor odloča na podlagi dela strokovne skupine, pristojne za poročanje skupščini.

4. Če je bilo besedilo v strokovni skupini soglasno sprejeto, lahko predsedstvo plenarni skupščini predlaga glasovanje brez predhodne razprave. Ta postopek se izvede, če mu ne nasprotuje najmanj 25 članov.

5. Če besedilo pri glasovanju na plenarni skupščini ne dobi večine glasov, lahko predsednik Odbora s soglasjem skupščine pristojni strokovni skupini vrne mnenje v ponovno proučitev ali imenuje glavnega poročevalca, ki na istem ali poznejšem zasedanju predloži nov osnutek mnenja.

Člen 51

1. Amandmaje je treba oddati sekretariatu pred začetkom zasedanja v pisni obliki in podpisane s strani njihovih avtorjev.

2. Predsedstvo določi način vlaganja amandmajev, da zagotovi nemoten potek dela plenarne skupščine.

3. Odbor dovoli vložiti amandmaje tudi pred začetkom zasedanja, če jih je podpisalo najmanj petindvajset članov.

4. V amandmaju mora biti naveden del besedila, na katerega se nanaša, in kratka obrazložitev. Amandmaji, katerih oblika in vsebina se ponavljata, se obravnavajo skupaj.

5. Na skupščini imajo praviloma besedo samo član, ki je avtor amandmaja, en član, ki amandmaju nasprotuje, in poročevalec.

6. Med obravnavo amandmaja lahko poročevalec s soglasjem avtorja amandmaja ustno predstavi kompromisne predloge. V tem primeru skupščina glasuje le o kompromisnem predlogu.

7. V primeru amandmaja ali več amandmajev, ki izražajo popolnoma drugačno stališče kot mnenje strokovne skupine, lahko predsedstvo odloči, da ga/jih obravnava kot nasprotno mnenje ali pa skupaj s predsednikom strokovne skupine in poročevalcem presodi, ali bi bilo primerno mnenje vrniti strokovni skupini v ponovno proučitev.

8. Po potrebi lahko predsednik Odbora v dogovoru s predsednikom in poročevalcem pristojne strokovne skupine Odboru predlaga, da se amandmaji obravnavajo tako, da se ohrani skladnost končnega besedila.

Člen 52

1. Predsednik lahko na lastno pobudo ali na zahtevo člana Odbor pozove, da sprejme sklep o omejitvi časa govora in števila govornikov, o prekinitvi zasedanja ali o koncu razprave. Po koncu razprave lahko član dobi besedo samo za pojasnitev glasovanja, vendar šele po koncu glasovanja in za čas, ki ga določi predsednik.

2. V primeru proceduralnih vprašanj lahko član v vsakem trenutku zaprosi za besedo in jo tudi prednostno dobi.

Člen 53

1. Za vsako plenarno zasedanje se sestavi zapisnik, ki se predloži Odboru v potrditev.

2. Končno različico zapisnika podpišeta predsednik in generalni sekretar Odbora.

Člen 54

1. Mnenja Odbora poleg navedbe pravne podlage vsebujejo tudi obrazložitev in stališče Odbora do celotne zadeve.

2. Rezultat glasovanja o celotnem besedilu mnenja se navede v preambuli mnenja. V primeru poimenskega glasovanja se navedejo imena glasovalcev.

3. Amandmaji z obrazložitvami, ki jih je plenarna skupščina zavrnila, se skupaj z rezultati glasovanja priložijo mnenju, če so prejeli vsaj četrtino oddanih glasov. Enako velja tudi za nasprotna mnenja.

4. Deli besedila mnenja strokovne skupine, ki so bili zavrnjeni zaradi amandmajev, ki jih je sprejela plenarna skupščina, se prav tako priložijo mnenju Odbora skupaj z rezultati glasovanja, če je najmanj četrtina članov glasovala za ohranitev delov besedila strokovne skupine.

5. Če ena izmed skupin Odbora, oblikovana v skladu s členom 27, ali interesna skupina predstavnikov ekonomskega in socialnega življenja, oblikovana v skladu s členom 28, podpira drugačno in skupno stališče do zadeve, ki je bila predložena v obravnavo skupščini, se lahko to stališče po poimenskem glasovanju o zadevi povzame v kratki obrazložitvi in priloži mnenju.

Člen 55

1. Mnenja, ki jih sprejme Odbor, in zapisnik zasedanja se pošljejo Evropskemu parlamentu, Svetu in Komisiji.

2. Mnenja, ki jih sprejme Odbor, se lahko pošljejo kateri koli zainteresirani ustanovi ali organizaciji.

NASLOV III

SPLOŠNE DOLOČBE

POGLAVJE I

Postopek glasovanja

Člen 56

1. Veljavne oblike glasovanja so „za“, „proti“ ali „vzdržan“.

2. Pri sprejemanju besedil ali sklepov Odbora in njegovih organov odloča večina oddanih glasov „za“ ali „proti“, razen če poslovnik ne določa drugače.

3. Glasovanje je lahko javno, poimensko ali tajno.

4. Poimensko glasovanje o posameznem amandmaju ali celotnem mnenju je upravičeno, če ga zahteva četrtina navzočih ali zastopanih članov.

5. Glasovanje je tajno, če to zahteva večina navzočih ali zastopanih članov Odbora.

6. Če je izid glasovanja neodločen, je odločilen glas predsednika seje.

7. Če poročevalec amandma sprejme, ne pomeni, da se o njem ne glasuje.

POGLAVJE II

Nujni postopek

Člen 57

1. V primerih, ki so nujni zaradi roka, ki ga Svet, Evropski parlament ali Komisija določi Odboru za predložitev mnenja, se lahko uporabi nujni postopek, če predsednik ugotovi, da je to potrebno za pravočasno sprejetje mnenja.

2. V nujnih primerih lahko predsednik brez predhodnega posvetovanja s predsedstvom nemudoma sprejme vse potrebne ukrepe za zagotovitev nemotenega poteka dela Odbora. O tem obvesti člane predsedstva.

3. Ukrepi, ki jih sprejme predsednik, se na naslednji seji predložijo Odboru v potrditev.

Člen 58

(Člen je črtan.)

Člen 59

1. V primerih, ki so nujni zaradi rokov, določenih strokovni skupini, lahko predsednik strokovne skupine s soglasjem predsednika Odbora in v dogovoru s predsedstvom strokovne skupine pri organizaciji dela strokovne skupine odstopa od določb tega poslovnika, ki se nanašajo na organizacijo dela strokovnih skupin.

2. Ukrepi, ki jih sprejme predsednik strokovne skupine, se na naslednji seji predložijo strokovni skupini v potrditev.

POGLAVJE III

Odsotnost in nadomeščanje

Člen 60

1. Član Odbora, ki se ne more udeležiti seje, na katero je bil povabljen v skladu s pravili, mora o tem pred sejo obvestiti ustreznega predsednika.

2. Če je član Odbora odsoten na več kot treh zaporednih plenarnih zasedanjih, ne da bi ga kdo nadomeščal in brez upravičenega razloga, lahko predsednik po posvetovanju s predsedstvom in po pozivu članu, naj utemelji svojo odsotnost, prosi Svet, da člana razreši.

3. Če je član strokovne skupine odsoten na več kot treh zaporednih sejah, ne da bi ga kdo nadomeščal in brez upravičenega razloga, lahko predsednik strokovne skupine po pozivu članu, naj utemelji svojo odsotnost, od člana zahteva, da svoje mesto v strokovni skupini odstopi drugemu članu, in o tem obvesti predsedstvo.

Člen 61

1. Člani Odbora, ki se ne morejo udeležiti plenarnega zasedanja ali seje strokovne skupine, lahko, potem ko so o tem obvestili predsednika, svojo glasovalno pravico v pisni obliki prenesejo na drugega člana Odbora ali strokovne skupine.

2. V plenarni skupščini ali strokovni skupini lahko član samo enkrat prenese glasovalno pravico.

Člen 62

1. Člana, ki se ne more udeležiti seje, na katero je bil v skladu s pravili povabljen, lahko nadomesti drug član Odbora, vendar mora o tem neposredno ali prek tajništva skupine pisno obvestiti predsednika. Ta možnost se ne uporablja za seje predsedstva ali skupine za proračun.

2. Pooblastilo za nadomeščanje velja izključno za sejo, za katero je bilo dano.

3. Pri oblikovanju študijske skupine lahko vsak član zaprosi, da njegovo mesto člana v študijski skupini prevzame drug član Odbora. Nadomeščanja, ki velja za določeno zadevo in za celotno obdobje dela strokovne skupine, ni mogoče preklicati.

POGLAVJE IV

Javnost dela in obveščanje o delu odbora

Člen 63

1. Odbor svoja mnenja objavi v Uradnem listu Evropske unije po postopku, ki sta ga po posvetovanju s predsedstvom Odbora določila Svet in Komisija.

2. Sestava Odbora, predsedstva in strokovnih skupin ter vse spremembe se prav tako objavijo v Uradnem listu Evropske unije in na spletni strani Odbora.

Člen 64

1. Odbor zagotavlja preglednost svojih sklepov v skladu z določbami člena 1 Pogodbe o Evropski uniji.

2. Generalni sekretar je zadolžen za sprejemanje ukrepov za zagotavljanje pravice dostopa javnosti do ustreznih dokumentov.

3. Vsak državljan Evropske unije lahko v skladu s členom 21(3) Pogodbe ES piše Odboru v enem izmed uradnih jezikov in prejme tudi odgovor v istem jeziku.

Člen 65

1. Plenarna zasedanja Odbora in seje strokovnih skupin so javne.

2. Določene razprave, ki se ne nanašajo na posvetovalno delo, se lahko s sklepom Odbora, sprejetim na prošnjo določene institucije ali organa ali na predlog predsedstva, razglasijo za zaupne.

3. Druge seje niso javne. V upravičenih primerih, o katerih presoja predsednik seje, so lahko na sejah kot opazovalci navzoče tudi druge osebe.

Člen 66

1. Člani institucij Evropske unije se lahko udeležijo sej Odbora in njegovih organov ter prevzamejo besedo.

2. Člani drugih institucij in pooblaščeni uradniki institucij in organov so lahko povabljeni na seje Odbora in prevzamejo besedo ali odgovarjajo na vprašanja pod vodstvom predsednika seje.

POGLAVJE V

Nazivi, privilegiji, imunitete, statut članov in kvestorjev

Člen 67

1. Člani Odbora imajo naziv „član Evropskega ekonomsko-socialnega odbora“.

2. Za člane Evropskega ekonomsko-socialnega odbora se uporabljajo določbe člena 11 Poglavja IV Protokola o privilegijih in imunitetah Evropskih skupnosti z dne 8. aprila 1965, ki je priloga k Pogodbi.

Člen 68

1. Statut članov zajema pravice in dolžnosti članov ter vse predpise, ki urejajo njihovo dejavnost in odnose z Odborom in njegovimi službami.

2. Statut članov določa tudi ukrepe v primeru kršitve poslovnika ali statuta članov.

Člen 69

Skupščina na predlog predsedstva za vsako dvoletno obdobje izmed svojih članov, ki v Odboru nimajo nobenih drugih stalnih odgovornosti, izvoli skupino kvestorjev, sestavljeno iz treh članov, katerih naloge so:

(a) nadzor in zagotovitev pravilnega izvajanja statuta članov;

(b) oblikovanje ustreznih predlogov za izboljšanje statuta članov;

(c) prizadevanje, z ustreznimi pobudami, za razrešitev dvomov ali sporov glede izvajanja statuta članov;

(d) zagotavljanje stikov med člani Odbora in generalnim sekretariatom pri izvajanju statuta članov.

POGLAVJE VI

Prenehanje mandata članov, nezdružljivosti

Člen 70

1. Mandat članov Odbora poteče ob koncu štiriletnega mandatnega obdobja, ki ga ob prenovi Odbora določi Svet.

2. Mandat članov Odbora preneha zaradi odstopa, razrešitve, smrti, višje sile ali nezdružljivosti funkcije.

3. Funkcija članov Odbora ni združljiva s funkcijo člana vlade ali parlamenta, institucije Evropskih skupnosti, Odbora regij in upravnega odbora Evropske investicijske banke ter s funkcijo zaposlenega uradnika ali uslužbenca Evropskih skupnosti.

4. Član svoj odstop pisno sporoči predsedniku Odbora.

5. Razrešitev nastopi pod pogoji, ki jih določa člen 60(2) tega poslovnika. Če se Svet odloči za prekinitev mandata člana, mora izvesti postopek zamenjave.

6. O odstopu, smrti, višji sili ali nezdružljivosti funkcije predsednik Odbora obvesti Svet, ki potrdi sprostitev sedeža in sproži postopek zamenjave. Član, ki odstopa, opravlja svojo funkcijo do pravnomočnosti imenovanja svojega naslednika, razen v primeru drugačnega obvestila člana v odstopu.

7. V vseh primerih iz drugega odstavka tega člena se imenuje namestnik za preostanek tekočega mandatnega obdobja.

POGLAVJE VII

Uprava odbora

Člen 71

1. Odboru pomaga sekretariat, ki ga vodi generalni sekretar. Generalni sekretar je pri opravljanju svojih dolžnosti podrejen predsedniku, ki zastopa predsedstvo.

2. Generalni sekretar se udeležuje sej predsedstva, kjer opravlja funkcijo svetovanja in sestavlja zapisnik.

3. Generalni sekretar pred predsedstvom slovesno priseže, da bo svoje naloge opravljal vestno in nepristransko.

4. Generalni sekretar izvaja sklepe, ki jih sprejmejo skupščina, predsedstvo in predsednik v skladu s tem poslovnikom, in vsake tri mesece predsedniku predloži pisno poročilo o merilih in določbah za izvajanje, ki se uporabljajo ali načrtujejo na področju upravnih, organizacijskih in kadrovskih vprašanj.

5. Generalni sekretar lahko prenese svoja pooblastila v mejah, ki jih določi predsednik.

6. Predsedstvo na predlog generalnega sekretarja sprejme organizacijski načrt generalnega sekretariata, da ta lahko zagotavlja nemoteno delovanje Odbora in njegovih organov ter podpira člane pri izvajanju njihovega mandata, zlasti pri organiziranju sej in pri pripravi mnenj.

▼M1

Člen 72

1. Vsa pooblastila, ki jih kadrovski predpisi dajejo organom za imenovanja in pogoji za zaposlitev drugih uslužbencev organom, pooblaščenim za sklepanje pogodb o zaposlitvi, v primeru generalnega sekretarja EESO izvaja predsedstvo.

2. V skladu s kadrovskimi predpisi za uradnike Evropskih skupnosti je organ za imenovanja:

— predsedstvo, na predlog generalnega sekretarja, v primeru uradnikov kategorij AD 16, AD 15 in AD 14 pri izvajanju členov 13, 29, 30, 31, 32, 40, 41, 49, 50, 51, 78 in 90(1) kadrovskih predpisov, pri izvajanju ostalih določb kadrovskih predpisov, vključno s členom 90(2), pa predsednik na predlog generalnega sekretarja;

— predsednik, na predlog generalnega sekretarja, v primeru uradnikov kategorij AD 13, AD 12 in AD 11;

— generalni sekretar, v primeru uradnikov drugih kategorij AD in AST.

3. V skladu s pogoji za zaposlitev drugih uslužbencev Evropskih skupnosti je pooblaščeni organ za sklepanje pogodb:

— predsedstvo, na predlog generalnega sekretarja, v primeru začasnega osebja kategorij AD 16, AD 15 in AD 14 pri izvajanju členov 11, 17, 33 in 48 pogojev za zaposlitev drugih uslužbencev; in predsednik, na predlog generalnega sekretarja, pri izvajanju drugih določb pogojev za zaposlitev drugih uslužbencev;

— predsednik, na predlog generalnega sekretarja, v primeru začasnega osebja kategorij AD 13, AD 12 in AD 11;

— generalni sekretar, v primeru začasnega osebja drugih kategorij, ki sodi v skupino administratorjev in asistentov;

— generalni sekretar, v primeru posebnih svetovalcev, pomožnih, pogodbenih in lokalnih uslužbencev.

4. Pooblastila, ki jih ima Odbor v skladu s členom 110 kadrovskih predpisov pri izvajanju splošnih izvedbenih določb kadrovskih predpisov in določb, ki so bile sprejete v skupnem dogovoru, izvaja predsednik.

5. Predsedstvo, predsednik in generalni sekretar lahko prenesejo pooblastila, ki jih imajo na podlagi tega člena.

6. Akti o prenosu v skladu s petim odstavkom tega člena določajo obseg prenesenih pooblastil in njihovo vsebinsko in časovno omejitev ter ali lahko imetniki prenesenih pooblastil to pravico prenesejo naprej.

▼B

Člen 73

1. Predsednik ima svoj kabinet.

2. Uslužbenci tajništva se zaposlijo v okviru proračuna za začasno osebje. Pooblastila organa za sklepanje pogodb o zaposlitvi izvaja predsednik.

Člen 74

1. Generalni sekretar predsedstvu vsako leto do 1. junija predloži osnutek letnega načrta prihodkov in odhodkov Odbora za naslednje proračunsko leto. Skupina za proračun prouči osnutek, preden o njem razpravlja predsedstvo, in po potrebi oblikuje pripombe ali predlaga spremembe. Predsedstvo sestavi letni načrt prihodkov in odhodkov Odbora. Posreduje ga v skladu s postopkom in v roku, ki ga določa finančna uredba Evropskih skupnosti.

2. Predsednik Odbora izvršuje načrt prihodkov in odhodkov ali zagotovi njegovo izvrševanje v skladu s finančno uredbo.

Člen 75

Korespondenca, namenjena Oboru, se naslovi na predsednika ali na generalnega sekretarja.

POGLAVJE VIII

Splošne določbe

Člen 76

Izrazi, ki se uporabljajo za funkcije in naloge, navedene v tem poslovniku, veljajo za oba spola.

Člen 77

1. Odbor lahko z absolutno večino svojih članov odloča o reviziji tega poslovnika.

2. Za revizijo poslovnika Odbor oblikuje delovno skupino, imenovano „komisija za poslovnik“. Imenuje glavnega poročevalca, ki pripravi osnutek novega poslovnika.

2a. Skupščina po tem, ko sprejme poslovnik z absolutno večino, podaljša mandat komisije za poslovnik za največ šestdeset dni, da bi ta po potrebi oblikovala predlog sprememb izvedbenih določb, ki ga predloži predsedstvu, ta pa o njem odloča po posvetovanju s skupinami.

3. Začetek veljavnosti novega poslovnika in sprememb izvedbenih določb se določi, ko jih Odbor sprejme.

Člen 78

Ta poslovnik začne veljati 24. oktobra 2006.

STVARNO KAZALO POSLOVNIKA

A AKTUALNA VPRAŠANJA AMANDMAJI — amandmaji strokovne skupine (glej STROKOVNE SKUPINE) — amandma na celotno besedilo (NASPROTNO MNENJE) — oblika — pregled — vlaganje — zavrnitev amandmaja Č ČAS GOVORA, OMEJITVE ČLANI ODBORA — prenehanje mandata — nadomeščanje — namestniki — nazivi, privilegiji in imunitete — nezdružljivost — odsotnost — odstop — prenos glasovalne pravice — statut D DELEGACIJE ODBORA DNEVNI RED PLENARNEGA ZASEDANJA DOKUMENTI — korespondenca — javnost dela in obveščanje o delu Odbora G GENERALNI SEKRETAR — naloge GENERALNI SEKRETARIAT GLAVNI POROČEVALEC IN SAMOSTOJNI POROČEVALEC GLASOVANJE — kolektivne izjave o glasovanju (ali izjave manjšine) — oblike glasovanja — obrazložitev glasovanja — postopek glasovanja brez razprave — prenos glasovalne pravice I IMENOVANJE URADNIKOV IMUNITETE INFORMATIVNA POROČILA INTERESNE SKUPINE — oblikovanje, sestava in odobritev IZJAVA O GLASOVANJU skupine ali interesne skupine IZVEDBENE DOLOČBE J JAVNOST DELA IN OBVEŠČANJE O DELU ODBORA JAVNOST ZASEDANJ IN SEJ K KOMISIJA ZA POSLOVNIK KVESTORJI M MEDINSTITUCIONALNO SODELOVANJE MNENJA — mnenje Odbora — glasovanje (glej GLASOVANJE) — mnenje na lastno pobudo — mnenje strokovne skupine (glej STROKOVNE SKUPINE, priprava mnenja) — objava — oblika in vsebina — pošiljanje — vrnitev mnenja strokovni skupini — zaprosilo za mnenje N NAČRT PRIHODKOV IN ODHODKOV NAČRTOVANJE DELA NAMESTNIK NASPROTNO MNENJE NAJSTAREJŠI ČLAN NEZDRUŽLJIVOSTI — za člane NUJNI POSTOPEK — na ravni Odbora — na ravni strokovnih skupin O OBJAVA DEL OBLIKE DIALOGA ODBOR — način delovanja — konstituiranje — sklic — zastopanje ODSOTNOST ČLANOV ODSTOP OPAZOVALNE SKUPINE ORGANI ODBORA ORGANIZIRANA CIVILNA DRUŽBA (glej preambulo) OŽJE PREDSEDSTVO ODBORA — delovni program — izvolitev predsednika — naloge — finančna in proračunska pooblastila — imenovanje strokovnjakov — imenovanje uradnikov — priprava zasedanj — sklic Odbora — sklic predsedstva — vodenje posvetovanj — zastopanje — poročilo o delu predsednika — kabinet predsednika P PODODBORI PODPREDSEDNIKA — izvolitev — naloge POSVETOVANJE — z zunanjimi osebami POSVETOVALNE KOMISIJE POSVETOVALNA KOMISIJA ZA SPREMEMBE V INDUSTRIJI PREDSEDSTVO ODBORA — delovni program — naloge — finančne in proračunske pristojnosti — imenovanje strokovnjakov — imenovanje uradnikov — priprava zasedanj — sklic Odbora — sklic predsedstva — vodenje razprav — zunanje zastopanje — poročilo o delu predsednika — tajništvo predsednika — izvolitev predsednika PREDSEDSTVO STROKOVNIH SKUPIN — izvolitev — sestava — trajanje mandata PRENOS GLASOVALNE PRAVICE PRIPRAVLJALNA KOMISIJA PRIVILEGIJI IN IMUNITETE PROCEDURALNA VPRAŠANJA PRORAČUN — izvrševanje proračuna — sestava načrta prihodkov in odhodkov — skupina za proračun R RAZLAGA POSLOVNIKA RAZPRAVE REDAKCIJSKA SKUPINA RESOLUCIJE REVIZIJA POSLOVNIKA S SKLEPČNOST — strokovna skupina — skupščina SKUPINE — sestava in organizacija — tajništva skupin — vloga skupin SKUPINA ZA OBVEŠČANJE SKUPINA ZA PRORAČUN SKUPNE SEJE SKUPNI POSVETOVALNI ODBORI SKUPŠČINA — dnevni red — javnost sej — javnost sklepov — organizacija dela — potek razprav — priprava zasedanj — proceduralno vprašanje — sklepčnost — udeležba institucij — vrnitev mnenja strokovni skupini — zapisnik — zasedanja SOPOROČEVALCI SPREMLJANJE MNENJA STALNA ŠTUDIJSKA SKUPINA STATUT ČLANOV STROKOVNE SKUPINE — amandma — hitri postopek — informativno poročilo — izvolitev članov — javnost sej — mnenje — nadomeščanje članov — naloge — oblikovanje — odsotnost — potek dela — predsedstvo (glej PREDSEDSTVO STROKOVNIH SKUPIN) — priprava mnenja — pristojnosti — seje — sestava — sklepčnost — sklic — skupne seje — strokovnjaki — število članov — število strokovnih skupin — trajanje mandata članov — zapisnik STROKOVNJAKI STRUKTURIRAN DIALOG Š ŠTUDIJSKA SKUPINA — oblikovanje — nadomeščanje — namestniki — vloga in sestava U URADNI LIST UPRAVA ODBORA V VEČINA A. za volitve — predsedstvo Odbora — člani — predsednik — podpredsednika B. v postopku sprejemanja sklepov — sklic predsedstva Odbora — revizija poslovnika — študijske skupine in poročevalci VOLITVE — ožje predsedstvo in predsedstvo Odbora — predsedstvo strokovnih skupin VRNITEV MNENJA STROKOVNI SKUPINI Z ZAČETEK VELJAVNOSTI POSLOVNIKA ZAPISNIK — strokovna skupina — plenarna zasedanja ZAPROSILA ZASTOPANJE ODBORA ZUNANJI ODNOSI ODBORA

( 1 ) Celotno besedilo poslovnika Odbora z zadnjimi spremembami, sprejetimi na plenarnem zasedanju 5. julija 2006, je bilo objavljeno 3. aprila 2007 v UL L 93.

( 2 ) Poslovnik je bil nato spremenjen 27. februarja 2003, 31. marca 2004 in 5. julija 2006.